V raziskovalni skupini, ki deluje v okviru programa P6-0279 z naslovom

» ***Mejna področja: območja kulturnega in družbenega sobivanja v dobi tveganja in ranljivosti«***

iščemo kandidate/ke za

**Mlade raziskovalce/ke**

z začetkom zaposlitve 1.10.2025 za določen čas 4-let, z možnostjo podaljšanja v stalno raziskovalno delovno mesto.

**O programski skupini**

Raziskovalni program raziskuje kompleksnost problematike mejnih področij v dobi tveganja in ranljivosti z uporabo kombiniranih in koordiniranih meddisciplinarnih in interdisciplinarnih pristopov s strani mednarodno priznanih skupin raziskovalcev s področja humanistike (filozofija) in družboslovja (sociologija). Študije v tem programu se osredotočajo na mejne prostore, ki vznikajo znotraj vsake kulturne in družbene sfere, z njihovim inherentnim tveganjem in ranljivostjo, ki je zanimiva za analizo s filozofskega, sociološkega ter zlasti širokega humanističnega zornega kota. Sodobni čas izkazuje veliko potrebo po poglobljenih študijah sodobnih fenomenov, ki so povezani s tveganji v okviru družbenih in političnih kontekstov in ranljivostjo do človeškega telesa in identitet, ki so vsa prisotna in zaznana v naši družbi ter v skupnosti, katere del smo. Osrednja tema in cilji projekta so: preiskava mejnih področij in meja, ki oblikujejo naša življenja v letih negotovosti; študije elementov družbe tveganja z migracijami, zlasti vezano na ranljivost teles in identitet otrok in manjšin, žensk, migrantov, verskih manjšin itd.; študije kulturnih in družbenih mejnih in kontaktnih področij v luči medkulturnega in medverskega dialoga; ter nenazadnje, vzpostavljanje miru in študije etike in politike gostoljubja ter družbenega sobivanja, povezane tudi s prihodnjo vlogo religije v Evropi. Znotraj tega programa podajamo tudi izvirni nastavek in analizo koncepta skrbstvene demokracije z ozirom na omenjena področja ranljivosti in tveganj, ter predlagamo nov pogled na družbeno in politično sobivanje v Evropi in Mediteranu.

**Delo mladega raziskovalca/ke:**

Mladi raziskovalec oziroma mlada raziskovalka bo opravljal/a delo na področju migracij, človekovih pravic, nacionalizma in etničnosti. Delo bo interdisciplinarno in bo vključevalo različne vidike znanstvenega raziskovanja in delovanja. Poleg izpolnjevanja študijskih obveznosti bo raziskovalec/ka sodeloval/a pri pripravi projektnih prijav, izvajanju raziskav v okviru znanstvenih projektov, pisanju in objavljanju znanstvenih besedil, predstavljanju raziskovalnih izsledkov širši javnosti ter pri uredniških dejavnostih in organizaciji strokovnih dogodkov.

**Pogoji**

* 7.stopnja izobrazbe iz področij humanistike ali družboslovnih ved
* Zanimanje za kompleksnosti tematik s področja migracij, nacionalizma, človekovih pravic, etničnosti, večkulturnosti, obmejnosti
* Vpis in dokončanje doktorskega študija v obdobju štirih let (izbira študijskega programa in teme disertacije se določi v dogovoru z raziskovalno mentorico)
* Dobro znanje slovenskega jezika
* Dobro znanje angleškega jezika
* Pripravljenost na terensko delo, fleksibilnost, učljivost, komunikativnost
* Znanje uporabe IT orodij
* Radovednost in sposobnost reševanja problemov
* Odgovornost, pozitivna naravnanost in sposobnost sodelovanja v timskem okolju

**Nudimo**

* 4-letno pogodbo za polni delovni čas, s 1.10.2025, možnost podaljšanja v primeru uspešnega sodelovanja
* Izobraževanje na podiplomski ravni (doktorski študij)
* Sodelovanje na raziskovalnem, strokovnem in drugem delu znotraj inštituta
* Priložnosti za dodatno izobraževanje, karierni napredek in osebnostni razvoj
* Fleksibilen delovni čas, spodbudno in prijazno delovno okolje
* Občasno delo v tujini, obisk konferenc, možnost študijskih obiskov
* Delo z družbenim učinkom

**Mentorica**

|  |  |  |
| --- | --- | --- |
| Ime | Področja | Biografija in objave |
| Dr. Barbara Gornik | migracije, integracija, mednarodna zaščita, begunci, mladoletni migranti, človekove pravice, nacionalizem, obmejnost, večkulturnost, antropologija prava in človekovih pravic | https://www.zrs-kp.si/sodelavec/dr-barbara-gornik/ |

Več o inštitutih, ki v sodelovanju izvajata programsko skupino:

**Inštitut za družboslovne študije (IZDŠ)**

IZDŠ se je razvil iz Inštituta za sredozemske humanistične in družboslovne študije – prvega inštituta Znanstveno-raziskovalnega središča, ustanovljenega leta 2001. Je interdisciplinarni inštitut, ki pokriva področja sociologije, socialne in politične geografije, antropologije, kulturologije, socialne politike in druga. Raziskovalke in raziskovalci inštituta se ukvarjajo z medkulturnimi in etničnimi študijami, prekomejnim povezovanjem, manjšinskim vprašanjem, evropskimi integracijskimi procesi, prostori v stiku, migracijami, transkulturnimi dinamikami, fenomeni vsakdanjega življenja, študijami spola, družinami in družinskim življenjem, človekovimi pravicami, otroki ter drugimi deprivilegiranimi in marginalnimi skupinami. Članice in člani inštituta aktivno sodelujejo tudi s Centrom za raziskovanje javnega mnenja in drugimi inštituti ZRS Koper. Glede na temeljno poslanstvo in vsebinsko usmeritev inštituta so raziskovalke in raziskovalci soočeni z nujo poglobljene znanstvene in kritične refleksije trenutnih družbenih dogajanj, ki smo jim priča v slovenskem in širšem evropskem kontekstu, kot so migracije, evropska dez/integracija, naraščajoča ksenofobija in nacionalizem, socialno-družbene neenakosti ter drugimi. Sodelavci IZDŠ-ja se ukvarjajo s temeljnim in aplikativnim raziskovanjem, izdelujejo znanstvene in strokovne ekspertize, organizirajo znanstvene in strokovne sestanke ter se vključujejo v nacionalne in mednarodne raziskovalne projekte.